钦定古今图书集成/明伦汇编/氏族典/第237卷 > 张华原
## 钦定古今图书集成/明伦汇编/氏族典/第237卷 > 张华原

按《北齐书张华原传》：“华原，字国满，代郡人也。少明敏，
有器度。高祖开骠骑府，引为法曹参军，迁大丞相府
属，仍侍左右。从于信都，深为高祖所亲待。高祖每号
令三军，常令宣谕意旨。周文帝始据雍州也，高祖犹
欲以逆顺晓之，使华原入关说焉。周文密有拘留之
意，谓华原曰：‘若能屈骥足于此，当共享富贵，不尔，命
悬今日’。”华原曰：“渤海王命世诞生，殆天所纵。以明公
蕞尔关右，便自隔绝，故使华原衔喻公旨。明公不以
此日改图，转祸为福，乃欲赐胁，有死而已。”周文嘉其
亮正，乃使东还。高祖以华原久而不还，每叹惜之。及
闻其来，喜见于色。累迁为兖州刺史。人怀感附，寇盗
寝息。州狱先有囚千馀人，华原皆决遣。至年暮，唯有
重罪者数十人，华原亦遣归家申贺，依期至狱。先是，
州境数有猛兽为暴，自华原临州，忽有六驳食之，咸
以化感所致。后卒官，州人大小，莫不号慕。